पाएं अपने शहर की ताज़ा ख़बरें और फ्री ई-पेपरडाउनलोड करें
मुंबई. भाजपा प्रदेशाध्यक्ष देवेंद्र फडणवीस और मनसे अध्यक्ष राज ठाकरे की मुलाकात को लेकर अटकलें शुरू हैं। राष्ट्रवादी कांग्रेस पार्टी ने कहा है कि कमजोर हो चुकी शिवसेना से अब भाजपा किनारा करना चाहती है। पार्टी प्रदेश प्रवक्ता नवाब मलिक के अनुसार महायुति में नूराकुश्ती का दौर जारी है। पुरानी आदतों से मजबूर भाजपा को अब शिवसेना की जरूरत नहीं रही। वैसे विधान परिषद में विपक्ष के नेता विनोद तावड़े ने मलिक की टिप्पणी को हास्यास्पद करार दिया है।
पार्टी प्रदेश मुख्यालय में गुरुवार को पत्रकारों से बातचीत में मलिक ने फडणवीस व राज की मुलाकात पर तीखी टिप्पणी की। उन्होंने कहा कि आरपीआई अध्यक्ष रामदास आठवले के अनुसार अब महायुति में चौथे साथी की आवश्यकता नहीं है। उधर लोकसभा में भाजपा के उपनेता गोपीनाथ मुंडे का कहना है कि शिवसेना पक्ष प्रमुख उद्धव ठाकरे और राज के मिलाप में अब वे मध्यस्थता नहीं करेंगे।
मलिक के अनुसार शिवसेना के मुखपत्र सामना में छपे संपादकीय से नाराज फडणवीस ने जैसे को तैसा जवाब देने की बात कही थी। शिवसेना की नाराजगी की परवाह किए बगैर उन्होंने राज से मुलाकात की। भाजपा की आदत रही है कि साथी के कमजोर होते ही वह उसका साथ छोड़ देती है। शायद इसलिए भाजपा की ओर से नए समीकरण के तहत एमडीए गठबंधन का प्रयास किया जा रहा है। उन्होंने कहा कि कांग्रेस व राष्ट्रवादी कांग्रेस के संबंध मधुर हो रहे हैं। अगला चुनाव दोनों साथ मिलकर लड़ेंगे। हालांकि उन्होंने मुख्यमंत्री पृथ्वीराज चव्हाण से मांग की है कि वे जल्द से जल्द समन्वय समिति की बैठक बुलाएं ।
फिल्म कर्मचारियों के लिए बने वेलफेयर बोर्ड
राकांपा ने साहित्य, कला व सांस्कृतिक विभाग ने फिल्म इंडस्ट्री से जुड़े स्पॉट बॉय, कैमरामैन जैसे कर्मचारियों के लिए तमिलनाडू की तर्ज पर वेलफेयर बोर्ड बनाने की मांग की है। राज्य में बननेवाली हर फिल्म से एक प्रतिशत सेस वसूल कर बोर्ड में जमा किया जाए। सिने वर्कर्स वेलफेयर फंड के तहत स्थानीय भाषा की फिल्मों से 10 हजार रुपए और हिंदी फिल्मों से 20 हजार रुपए वसूल किए जाते हैं। यह फंड नाकाफी है। विभाग के अध्यक्ष लक्ष्मीकांत खाबिया का तर्क है कि अब करोड़ों की लागत से फिल्में बन रही हैं। इस संबंध में मुख्यमंत्री पृथ्वीराज चव्हाण, उपमुख्यमंत्री अजित पवार और केंद्र सरकार को पत्र लिखा गया है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva zho_Hant eng_Latn